**12.10.2021 (2)**

**E-pasta nosaukums**

Par ģimenes ārstu nosūtījumu uz ārstu konsīliju pacientiem, kuriem nevar veikt vakcināciju pret Covid-19

**E-pasta teksts**

Nacionālais veselības dienests (turpmāk – Dienests) informē, ka no 2021.gada 11.oktobra ģimenes ārstiem ir iespēja nosūtīt pacientus uz klīniskās universitātes slimnīcu konsīlijiem par vakcināciju pret Covid-19.

Dienests vērš uzmanību, ka zemāk minētā kārtība attiecas uz konsīlijiem, kad pacientiem netiks veikta vakcinācija pret Covid-19. Vēlāk tiks sniegta papildus informācija par vakcinācijas pret Covid-19 atlikšanu uz laiku.

**Kad  pacientus jānosūta uz konsīliju?**

Ja personai:

1. anafilakse pēc 1.vakcīnas devas saņemšanas;
2. anafilakse uz kādu no vakcīnas sastāvā esošām vielām.

**Kam un kur tiek organizēti konsīliji?**

Konsīliji par vakcināciju pret Covid-19 tiek **organizēti  attālināti** tikai klīniskās universitātes slimnīcās:

* bērniem – tikai Bērnu klīniskās universitātes slimnīcā;
* pieaugušajiem pēc izvēles, vēlams slimnīcā, kurā notiek pamatslimības uzraudzība vai tiek veikta pamatslimības ārstēšana:
	+ P.Stradiņa klīniskā universitātes slimnīcā,
	+ Rīgas Austrumu klīniskā universitātes slimnīcā,
	+ Bērnu klīniskā universitātes slimnīcā, ja pieaugušo vecums sasniegts nesen.

**Kā jāsagatavo nosūtījums uz konsīliju**?

Lai pacientu nosūtītu uz konsīliju, ģimenes ārsts sagatavo **e-nosūtījumu,** kurā iekļauj zemāk norādīto informāciju par personas veselības stāvokli.

E-nosūtījuma aizpildīšanas nosacījumi:

* Laukā Nosūtīšanas pakalpojums norāda **“Konsīlijs par vakcināciju pret Covid-19”;**
* **Nosūtījuma laukā Anamnēze ir jāsniedz sekojoša informācija:**
* Sindroms un tā noteikšanas datums;
* Slimības pamatdiagnoze un tās noteikšanas laiks;
* Pamatdiagnozi apstiprinošie laboratorie dati un to iegūšanas datumi;
* Blakusslimības un to noteikšanas laiks;
* Pašlaik vakcinācijas kontekstā lietojamie medikamenti ar laika norādēm;
* Vai ir bijusi SARS-CoV-2 infekcija? Nē, Jā, tad no \_\_\_līdz\_\_\_;
* Vai pacients vēlas vakcinēties? Jā, Nē, minēt iemeslu;
* Laborators(-i) vai cita izmeklējuma apstiprinājums(-i) nosūtīšanas iemeslam uz konsīliju;
* Ģimenes ārsta (ĢĀ) vai cita speciālista priekšlikums vakcinēt - Jā, Atlikt vakcināciju;
* ĢĀ vai speciālista pamatojums novirzei no regulārās vakcinācijas ar laika norādēm;
* Nosūtītāja kontaktinformācija, tālrunis, e- pasts papildus saziņai pēc nepieciešamības.

**Kā persona jāpiesaka uz konsīliju?**

Personas pieteikšanu uz Covid-19 vakcinācijas konsīliju nodrošina ģimenes ārsta prakse, sazinoties ar ārstniecības iestādi, vēlams elektroniski vai telefoniski un sniedzot informāciju par personu, kurai ir sagatavots e-nosūtījums.

|  |  |  |
| --- | --- | --- |
| **Iestādes nosaukums** | **Elektroniskā pasta adrese** | **Tālruņa numurs** |
| Rīgas Austrumu klīniskā universitātes slimnīca, SIA | vakcina@aslimnica.lv | +371 67042349 vai +371 67042333 |
| Paula Stradiņa klīniskā universitātes slimnīca, VSIA | info@stradini.lv | + 371 67095393 |
| Bērnu klīniskā universitātes slimnīca, VSIA | vakcinacijascentrs@bkus.lv  | +371 67621664 |

Universitātes klīnikas pēc nepieciešamības var pieprasīt papildus informāciju.

**Kā tiek apmaksāta nosūtījuma sagatavošana, kā arī personas pieteikšana uz Covid-19 vakcinācijas konsīliju?**

Lai nodrošinātu samaksu par dokumentācijas un nosūtījuma sagatavošanu, kā arī personas pieteikšanu uz Covid-19 vakcinācijas konsīliju, izveidota jauna manipulācija:

|  |  |  |
| --- | --- | --- |
| **Manipulācijas numurs** | **Manipulācijas nosaukums** | **Manipulācijas tarifs, EUR** |
| 01098 | Piemaksa ģimenes ārstam par dokumentācijas un nosūtījuma sagatavošanu, kā arī personas pieteikšanu uz Covid-19 vakcinācijas konsīliju | 9.39 |

**Kā ģimenes ārsta prakse un pacients saņems konsīlija slēdzienu?**

Universitātes klīnikas konsīlija slēdzienu sagatavos 10 darba dienu laikā un rezultāts tiks pievienots e-nosūtījumam e-veselībā.

**Kur veikt pacienta vakcināciju pret Covid-19 paaugstinātas medicīniskās drošības apstākļos?**

Atgādinām, ka ģimenes ārsts var izsniegt nosūtījumu vakcinācijai **klīnisko universitāšu dienas stacionāros** pacientiem sekojošos gadījumos:

1) trombocitopēnijām, īpaši imūnām trombocitopēnijām (ITP);

2) zināmu idiopātisku anafilaksi;

3) zināmu mastocitozi;

4) iepriekš bijusi anafilakse no citas (jebkādas) vakcīnas;

5) IgE (ātrā tipa reakcijas (ne tikai anafilakse)) pret vairākiem medikamentiem.